《云林辞并序》
明代·苏伯衡

眷吾父母之邦兮，乃赵宋之故都。既美丽又富盛兮，实东南之奥区。

众人胥此焉止息兮，吾独曷为而去诸。此富贵者所娱情兮，虽信美不可以居。

矧吾舍之湫隘兮，直阛阓而临通衢。车尘滃若溽雾兮，纷冉冉将浼予。

苟徘徊而不去兮，几何不为逐臭之夫。瞻彼乐郊震泽之墟。

俯苕霅之涟漪兮，仰毗弁之郁纡。前谽谺之绝壑兮，后苍莽之平兼。

阡陌从横以棋寘兮，聚落交错若画图。审面势兮搆吾庐。

梁桂檀兮柱杉槠。不雕不琢兮，不丹青以涂。攀薛荔以帡幪兮，苔藓绣乎阶除。

列陵阜以为垣兮，因涧谷而成渠。长松钜竹兮森扶疏。

烟条雾叶兮蔚蔽亏。夭矫缭纠兮，若苍龙之垂胡。

棽丽披离兮，若翠幄之流苏。积雨之后，日出之𥘉。

山气泽气，孰吹孰嘘。排我檐楹，羃我绮疏。栖我几席，袭我琴书。

始肤寸其来会兮，旋波涛之卷舒。乍奔腾以翕霍兮，倏充塞而模糊。

何变化之奄忽兮，茫洋莫辨乎四隅。幻万象以一色兮，覆六合而有馀。

中长风之迅烈兮，遂消液于须臾。砉扫灭而无踪兮，杳不知其所如。

但见山青青而林苍苍兮，掩映湛湛乎之太虚。吾危坐而睇眄兮，增感慨以长吁。

曰宝莫宝兮，贝玉金珠。贵莫贵兮，爵位名誉。等浮云之不可把玩兮，喟叹先圣其岂我诬。

胡彼昏之不觉兮，争贸贸以奔趍。况人寿之百岁兮，犹过陈之白驹。

纵得之亦何𥙷兮，徒自默而自劬。吾于世兮复何需。

屑逐队兮竞驰驱。聊敛退而从吾所好兮，放浪肆恣于水澨山砠。

幸麋鹿之我狎兮，喜鸥鸟之不我虞。春草丛茂春华敷。

岩红涧绿张氍毹。幽泉发窦疾以徐。髣髴会朝锵珩琚。

娱耳悦目乐不可言兮，世间埃壒何濡濡。时招玄真子，脍却赤鲤鱼。

相就东老旧酒垆。既醉涉江弄芙蕖。歌曰：泽有荷，渚有蒲。

荷为衣，蒲为𦵔。衣且食兮保我躯。滞志释兮烦虑祛。

逍遥委蛇兮，又何必访偓佺于蓬壶。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。